**Projektas**

PATVIRTINTA

Birštono savivaldybės tarybos

2022 m. d. sprendimu

Nr. TSE-

**VIETINĖS RINKLIAVOS UŽ TRANSPORTO PRIEMONIŲ STOVĖJIMĄ BIRŠTONO MIESTE NUOSTATAI**

**I. Bendroji dalis**

1. Vietinės rinkliavos už transporto priemonių stovėjimą Birštono mieste nuostatai (toliau – Nuostatai) parengti vadovaujantis Lietuvos Respublikos rinkliavų įstatymu. Šiuos Nuostatus sprendimu patvirtina, keičia ir papildo Birštono savivaldybės taryba (toliau – Taryba).

1.1. Nuostatuose taikomos sąvokos:

1.1.1. **Vietinė rinkliava** už transporto priemonių stovėjimą Birštono mieste (toliau – vietinė rinkliava) – Lietuvos Respublikos rinkliavų įstatymo pagrindu Birštono savivaldybės tarybos nustatyta privaloma įmoka fiziniams ir juridiniams asmenims (toliau – transporto priemonių valdytojai) už teisę naudotis nustatytomis vietomis transporto priemonėms statyti Birštono mieste. Ši vietinė rinkliava yra Tarybos sprendimu nustatyta privaloma įmoka visų kategorijų ir klasių motorinių transporto priemonių ir jų priekabų, ir atskirai priekabų (toliau – transporto priemonių) valdytojams (vairuotojams), galiojanti Birštono mieste – nustatytose vietose.

1.1.2. **Motorinės transporto priemonės ir jų priekabos** – visų kategorijų (L; M; N; O) ir jų klasių transporto priemonės ir jų priekabos, išskyrus skirtas judėti ne keliais bėgines transporto priemones, traktorius ir savaeiges mašinas.

1.1.3. **Gyventojo leidimas** – leidimas, suteikiantis teisę statyti transporto priemones fiziniams asmenims, deklaravusiems savo gyvenamąją vietą Birštono mieste iki prašymo dėl leidimo išdavimo dienos ir valdantiems ją nuosavybės, nuomos teise ar kitu teisėtu pagrindu apmokestintoje teritorijoje ir neturintiems galimybės statyti automobilio žemės sklype šalia gyvenamosios vietos, mėlynojoje ir geltonojoje zonose (toliau – Gyventojo leidimas).

1.1.4. **Komercinis leidimas** – leidimas, suteikiantis teisę statyti transporto priemonę mokamoje stovėjimo vietoje, kai juridinis asmuo, vadovaujantis kelio ženklais, važiuojamosios dalies ženklinimu ir kitomis techninės eismo reguliavimo priemonėmis įrengia transporto priemonės stovėjimo vietą.

2. Šia Vietine rinkliava siekiama pagerinti ekologinę Birštono mieste būklę, sumažinti transporto priemonių srautus Birštono mieste, surinkti lėšų, kurios bus naudojamos mokamoms vietoms transporto priemonėms statyti Birštono mieste įrengti ir eksploatuoti, rinkliavai administruoti ir viešajai transporto infrastruktūrai vystyti bei prižiūrėti.

3. Vietinė rinkliava renkama tik Nuostatų 1 ir 2 priede nustatytose vietinės rinkliavos vietose. Vietinės rinkliavos vieta suprantama kaip zona, kurioje nustatytose vietose transporto priemonėms statyti gali būti renkama toje zonoje Tarybos nustatyta vietinė rinkliava.

4. Vasaros sezonas yra laikotarpis nuo balandžio 1 d. iki spalio 31 d. Žiemos sezonas yra laikotarpis nuo lapkričio 1 d. iki kovo 31 d.

5. Vietinė rinkliava įskaitoma į Savivaldybės biudžetą.

6. Vietinę rinkliavą renka ir administruoja, vietinės rinkliavos mokėjimo kontrolę vykdo, transporto priemonių statymo tvarką prižiūri, transporto priemonių stovėjimo bilietų automatų priežiūrą atlieka viešųjų pirkimų būdu pasirinktas paslaugos teikėjas.

**II. VIETINĖS RINKLIAVOS DYDŽIAI**

7. Vietinė rinkliava renkama eurais visomis savaitės dienomis nuo 8.00 iki 22.00 val. vasaros sezono metu ir visomis savaitės dienomis nuo 10.00 iki 18.00 val. žiemos sezono metu.

8. Vietinės rinkliavos dydis diferencijuojamas pagal vietinės rinkliavos zonas, nustatytas šių Nuostatų 1 ir 2 prieduose.

9. Transporto priemonių valdytojams (vairuotojams) nustatomi šie vietinių rinkliavų dydžiai pagal vietinės rinkliavos zonas už pasirinktą stovėjimo laiką, kai už pasirinktą stovėjimo laiką, už sumestų monetų (10, 20, 50 centų, 1 Eur ir 2 Eur nominalo) arba programėle sumokamą sumą paskaičiuojamas proporcingas nustatytos vienos valandos įkainio laikas:

9.1. už transporto priemonės stovėjimą kiekvieną valandą – 2 Eur mėlynojoje zonoje nuo balandžio 1 d. iki spalio 31 d.;

9.2. už transporto priemonės stovėjimą kiekvieną valandą – 1 Eur mėlynojoje zonoje nuo lapkričio 1 d. iki kovo 31 d.;

9.3. už transporto priemonės stovėjimą kiekvieną valandą – 1 Eur geltonojoje zonoje nuo balandžio 1 d. iki spalio 31 d.;

9.4. už transporto priemonės stovėjimą kiekvieną valandą – 0,50 Eur geltonojoje zonoje nuo lapkričio 1 d. iki kovo 31 d.;

9.5 už transporto priemonės stovėjimą prie įstaigų mėlynojoje zonoje metinis mokestis už juridinio asmens vieną transporto priemonę vienam automobiliui – 150 Eur / metus.

10. Nesumokėjus už transporto priemonės stovėjimą Nuostatų 14 punkte nustatyta tvarka, nepriklausomai nuo tą dieną toje vietoje stovėto laiko, per 24 val. gali būti sumokama 50 proc. nuo Nuostatų 7 punkte nurodyto laiką:

10.1. už stovėjimą mėlynojoje zonoje vasaros sezono metu – 14 Eur;

10.2. žiemos sezono metu – 12 Eur;

10.3. už stovėjimą geltonojoje zonoje vasaros metu – 6 Eur;

10.4. žiemos sezono metu – 3 Eur.

11. Lengvatos dėl vietinės rinkliavos mokėjimų yra netaikomos.

**III. VIETINĖS Rinkliavos mokėtojai**

12. Vietinės rinkliavos mokėtojai yra visų motorinių transporto priemonių valdytojai (vairuotojai) (fiziniai ir juridiniai asmenys), kurie naudojasi Tarybos nustatytose vietinės rinkliavos vietose esančiomis mokamomis vietomis transporto priemonėms statyti.

13. Vietinė rinkliava netaikoma:

13.1. priešgaisrinės apsaugos ir gelbėjimo tarnybų, policijos, dujų tiekėjų avarinių tarnybų, greitosios medicinos ir medicinos pagalbos, užkrečiamųjų ligų epidemiologinę priežiūrą atliekančių visuomenės sveikatos priežiūros įstaigų, viešąją tvarką užtikrinančių ir vietinės rinkliavos mokėjimo tvarkos kontrolę vykdančių tarnybų automobilių, pažymėtų skiriamaisiais ženklais ir specialiaisiais šviesos arba specialiaisiais šviesos ir garso signalais, valdytojams (vairuotojams), atliekantiems savo tarnybines funkcijas, ir valstybinę aplinkos apsaugos ir gamtos išteklių naudojimo kontrolę vykdančių įstaigų automobilių, pažymėtų skiriamaisiais ženklais, valdytojams (vairuotojams), atliekantiems savo tarnybines funkcijas, išskyrus rezervuotas automobilių stovėjimo vietas;

13.2. ikiteisminio tyrimo įstaigoms priklausančių nepažymėtų skiriamaisiais ženklais ir specialiais šviesos signalais, valdytojams (vairuotojams), atliekantiems ikiteisminio tyrimo veiksmus ar vykdantiems operatyvinę veiklą, išskyrus rezervuotas automobilių stovėjimo vietas;

13.3. automobilių, pažymėtų neįgalių asmenų automobilių statymo kortele, valdytojams (vairuotojams), kai neįgalių asmenų automobilių statymo kortelė paliekama automobilio viduje už priekinio stiklo ant prietaisų skydelio keleivio pusėje iš lauko gerai matomoje vietoje ta puse, kurioje atspausdintas kortelės numeris ir galiojimo data;

13.4. vietose automobiliams statyti prie valstybinės reikšmės kelių, 5–15 m pažymėtoje atkarpoje prie valstybės įstaigų, institucijų ir tarnybų, taip pat vietas, kurias nustato Vyriausybė, atsižvelgdama į saugumą, tarptautinį protokolą ar kitus viešuosius interesus užtikrinančius reikalavimus; taip pat išskyrus automobilių, pažymėtų neįgalių asmenų automobilių statymo kortele, statymą savivaldybių tarybų nustatytose nerezervuotose mokamose vietose automobiliams statyti ir Vadovybės apsaugos departamento prie Vidaus reikalų ministerijos transporto priemonių, naudojamų saugomų asmenų ir (ar) saugomų objektų apsaugai, statymą.

**IV. VIETINĖS Rinkliavos mokėjimo tvarka**

14. Vietinė rinkliava mokama:

14.1. į bilietų automatus grynaisiais pinigais (monetomis). Bilietų automatas išduoda bilietą, patvirtinantį vietinės rinkliavos sumokėjimą ir suteikiantį teisę transporto priemonės valdytojui (vairuotojui) palikti transporto priemonę stovėti mokamoje stovėjimo vietoje biliete nurodytą laiką;

14.2. naudojantis mobiliojo ryšio operatorių paslaugomis siunčiant trumpąsias žinutes arba mobilia programėle;

14.3. banko pavedimu;

15. Transporto priemonės valdytojas (vairuotojas) privalo iš anksto pasirūpinti vietinės rinkliavos mokėjimo priemonėmis (grynaisiais pinigais – monetomis, ar mobiliojo ryšio priemonėmis). Mokėjimo priemonių neturėjimas neatleidžia nuo prievolės mokėti vietinę rinkliavą.

15. Vietinę rinkliavą transporto priemonės valdytojas (vairuotojas) moka šia tvarka:

15.1. transporto priemonės valdytojas (vairuotojas), pastatęs transporto priemonę mokamoje stovėjimo vietoje, per 10 minučių privalo sumokėti vietinę rinkliavą į bilietų automatą arba sumokėti SMS žinute per mobiliojo ryšio operatorių, bei siunčiant ją trumpuoju numeriu xxxx arba naudodamasis mobiliąja programėle.

15.2. įsigijęs bilietą, iš karto privalo jį palikti transporto priemonės viduje už priekinio stiklo ant prietaisų skydelio keleivio pusėje iš lauko gerai matomoje vietoje ta puse ir taip, kad būtų įskaitoma spausdinta stovėjimo data, laikas;

15.3. pasibaigus apmokėtam stovėjimo laikui, kai už stovėjimą mokama į bilietų automatą, nedelsiant, tačiau ne vėliau kaip per 10 minučių nuo apmokėto stovėjimo laiko pabaigos, privaloma papildomai sumokėti nustatyto dydžio vietinę rinkliavą Nuostatų 14 punkte nustatyta tvarka arba išvykti iš mokamos stovėjimo vietos. Bilietą, patvirtinantį papildomą apmokėjimą, privaloma palikti automobilyje Nuostatų 15.2 papunktyje nustatyta tvarka.

Pasibaigus apmokėtam stovėjimo laikui arba nutraukus užsakymą ir neišvykus iš mokamos stovėjimo vietos, kai už stovėjimą mokama naudojantis mobiliojo ryšio operatorių paslaugomis, privaloma iš karto papildomai sumokėti nustatyto dydžio vietinę rinkliavą Nuostatų 14 punkte nustatyta tvarka arba išvykti iš mokamos stovėjimo vietos;

15.4. jei transporto priemonė užima daugiau nei vieną stovėjimo vietą, Transporto priemonės savininkas (valdytojas) turi sumokėti vietinę rinkliavą už visas užimamas vietas;

15.5. uždaro salono neturinčių transporto priemonių (motociklų, kabrioletų ir t. t.) valdytojai (vairuotojai) vietinę rinkliavą turi mokėti per mobiliojo ryšio operatorių siunčiant trumpąsias žinutes arba mobilia programėle, arba užtikrinti bilieto, kai už stovėjimą mokama į bilietų automatą, išsaugojimą (pritvirtinimą) matomoje vietoje.

16. Sumokėta vietinė rinkliava nesuteikia teisės statyti transporto priemonę draudžiamųjų kelio ženklų galiojimo zonoje ar kitaip nesilaikyti Kelių eismo taisyklių. Neįgaliųjų asmenų automobilių statymo kortelė nesuteikia teisės statyti automobilį rezervuotose automobilių stovėjimo vietose.

17. Įjungta avarinė šviesos signalizacija, taip pat transporto priemonės pastatymas pažeidžiant Kelių eismo taisyklių reikalavimus neatleidžia transporto priemonės valdytojo nuo vietinės rinkliavos mokėjimo.

**V. KOMERCINIO LEIDIMO UŽ TRANSPORTO PRIEMONĖS STOVĖJIMĄ IŠDAVIMAS IR NAUDOJIMAS**

18. Komercinių patalpų savininkai (valdytojai), nuosavybės, panaudos ar nuomos teise valdantys patalpas bei vykdantys veiklą Birštono mieste, sumokėję nuostatų 9.5 papunktyje nustatyto dydžio vietinę rinkliavą, t. y. 150 Eur / metus gali įsigyti patalpų savininko (valdytojo) leidimą, transporto priemonių stovėjimui mokamose transporto priemonių stovėjimo vietose pateikiant Teisės ir civilinės metrikacijos skyrius transporto priemonės valdytojui (vairuotojui) šiuos dokumentus:

18.1. užpildytą Nuostatų 3 priede nustatytos formos prašymą;

18.2. patalpos Nekilnojamojo turto registro išrašas (su duomenimis apie nuomos ar panaudos sutarties įregistravimą, jeigu prašymą pasirašė asmuo, valdantis patalpas nuomos ar panaudos teise);

18.3. transporto priemonės registracijos liudijimą.

19. Komercinis leidimas, suteikiantis teisę statyti transporto priemonę mokamoje stovėjimo vietoje leidime nurodytu adresu iki nurodytos datos, tvirtinamas (užklijuojamas) ant priekinio stiklo keleivio pusėje vidinėje apatinėje dalyje iš lauko gerai matomoje vietoje taip, kad ant leidimo spausdinta informacija būtų gerai įskaitoma iš lauko.

20. Transporto priemonės stovėjimo vieta rezervuojama gavus komercinį leidimą. Kelio ženklai, važiuojamosios dalies ženklinimas ir kitos techninės eismo reguliavimo priemonės įrengiami ir išmontuojami juridinių asmenų, kuriems išduotas komercinis leidimas, transporto priemonių stovėjimo vietai savo lėšomis.

21. Komercinio leidimo pirmoje pusėje nurodoma transporto priemonės markė, modelis, valstybinis numeris, leidimo galiojimo vieta ir laikas, leidimo numeris.

22. Komercinis leidimas gali būti panaikinamas, jei jis netinkamai naudojamas ar po jo išdavimo pasikeitė sąlygos, kuriomis remiantis komercinis leidimas buvo išduotas. Apie komercinio leidimo panaikinimą savivaldybės administracija gavusį asmenį informuoja raštu jo prašyme nurodytu adresu ne vėliau kaip per tris darbo dienas po leidimo panaikinimo.

23. Pasikeitus transporto priemonei, jos valstybiniam registracijos numeriui ar kitu tikslu norint pakeisti komercinį leidimą, naujas komercinis leidimas išduodamas priemonės valdytojui (vairuotojui), pateikusiam 18 punkte nurodytus dokumentus.

**VI. GYVENTOJŲ LEIDIMŲ išdavimAS ir naudojimAS**

24. Gyventojo leidimą statyti transporto priemonę mokamose transporto priemonių stovėjimo vietose išduoda savivaldybės administracijos Teisės ir civilinės metrikacijos skyrius transporto priemonės valdytojui (vairuotojui), pateikusiam šiuos dokumentus:

24.1. užpildytą nustatytos formos prašymą;

242. asmens tapatybės dokumentą;

24.3. transporto priemonės registracijos liudijimą;

25. Gyventojo leidimo pirmoje pusėje nurodoma transporto priemonės markė, modelis, valstybinis numeris, galiojimo laikas, leidimo numeris.

26. Gyventojo leidimas, suteikiantis teisę statyti transporto priemonę mokamoje stovėjimo vietoje leidime nurodytu adresu iki nurodytos datos, tvirtinamas (užklijuojamas) ant priekinio stiklo keleivio pusėje vidinėje apatinėje dalyje iš lauko gerai matomoje vietoje taip, kad ant leidimo spausdinta informacija būtų gerai įskaitoma iš lauko.

27. Gyventojo leidimas vieneriems kalendoriniams metams išduodamas tik vienam asmeniui ir tik vienai gyventojo vardu registruotai transporto priemonei. Leidimai atsiimami asmeniškai Birštono savivaldybės administracijoje Teisės ir civilinės metrikacijos skyriuje. Jei tame pačiame daugiabučio namo bute (ar vieno buto name) gyvenamąją vietą yra deklaravęs daugiau kaip vienas asmuo, gyventojo leidimas išduodamas tik vienam asmeniui, asmenų, deklaravusių tą pačią gyvenamąją vietą, bendru sutarimu. Už transporto priemonių valdytojui (vairuotojui), deklaravusiam gyvenamąją vietą Birštono mieste daugiabučiuose namuose, išduodamas leidimas nemokamai statyti vieną transporto priemonę (vieneriems kalendoriniams metams) mokamose zonose

28. Stovėjimo vieta gyventojo transporto priemonei nėra rezervuojama.

29. Gyventojo leidimas gali būti panaikinamas, jei jis netinkamai naudojamas ar po jo išdavimo pasikeitė sąlygos, kuriomis remiantis gyventojo leidimas buvo išduotas; apie gyventojo leidimo panaikinimą savivaldybės administracija gavusį asmenį informuoja raštu jo prašyme nurodytu adresu ne vėliau kaip per tris darbo dienas po leidimo panaikinimo.

30. Pasikeitus transporto priemonei, jos valstybiniam registracijos numeriui ar kitu tikslu norint pakeisti gyventojo leidimą, naujas gyventojo leidimas išduodamas automobilio valdytojui (vairuotojui), pateikusiam prašymą, vairuotojo pažymėjimą, išduotą prašančiojo vardu ir pristačiusiam senąjį gyventojo leidimą.

31. Savivaldybės administracija turi išduoti gyventojo leidimą arba motyvuotai atsisakyti jį išduoti per 3 darbo dienas nuo prašymo išduoti gyventojo leidimą gavimo.

**VII. ELEKTROMOBILIŲ STOVĖJIMO TVARKA**

32. Elektra varomiems automobiliams, registruotiems Lietuvos Respublikoje su registracijos numeriais, kurių pradžią sudaro trys raidės „EV“ ir keturi skaičiai, arba turintiems VĮ Regitra išduotą pažymą, kad transporto priemonė atitinka elektra varomiems automobiliams keliamus reikalavimus, stovėjimas visose zonose nemokamas ir neribojamas. Hibridinių automobilių valdytojams (vairuotojams) ši nuostata netaikoma.

33. Elektra varomų automobilių 32 punkte taikoma nuostata nesuteikia teisės nemokamai statyti elektromobilį privačiose transporto priemonių stovėjimo aikštelėse, taip pat „Sustoti draudžiama“, „Stovėti draudžiama“ ir „Rezervuota stovėjimo vieta“ ženklų galiojimo zonose bei kitaip pažeisti Kelių eismo taisykles (nesilaikyti pastatymo būdo ir pan.).

**VIII. VIETINĖS RINKLIAVOS GRĄŽINIMAS**

34. Vietinė rinkliava, paimta pažeidžiant šiuos Nuostatus, grąžinama ne vėliau kaip per 5 (penkias) darbo dienas nuo tokio pažeidimo paaiškėjimo dienos.

35. Jei išvykstama iš transporto priemonės stovėjimo vietos anksčiau nei pasibaigia apmokėtas stovėjimo laikas, vietinė rinkliava negrąžinama.

**IX. ATSAKOMYBĖ UŽ VIETINĖS RINKLIAVOS MOKĖJIMO TVARKOS**

**PAŽEIDIMUS**

36. Transporto priemonės valdytojas (vairuotojas), padaręs šiuose Nuostatuose numatytos rinkliavos mokėjimo tvarkos pažeidimus, atsako Administracinių nusižengimų kodekso, kitų teisės aktų ir šių nuostatų nustatyta tvarka.

37. Paslaugos teikėjas šiuose Nuostatuose nustatytos vietinės rinkliavos mokėjimo tvarkos pažeidimus užfiksuoja darant jų nuotraukas arba stacionariomis ar mobiliosiomis teisės pažeidimų fiksavimo sistemomis.

38. Šiuose Nuostatuose nustatytos rinkliavos mokėjimo tvarkos pažeidimai fiksuojami tokia tvarka:

38.1. rinkliavos mokėjimo tvarkos pažeidimas fiksuojamas darant nuotraukas, surašomas Vietinės rinkliavos mokėjimo tvarkos pažeidimo aktas, kuriame būtų pažymėti duomenys (pažeidimo vieta, data, laikas), padedantys nustatyti administracinio nusižengimo faktą;

38.2. už transporto priemonės vairuotojo pusės stiklo valytuvo paliekamas informacinis pranešimas apie įvykdytą pažeidimą;

38.3. Vietinės rinkliavos mokėjimo tvarkos pažeidimo aktas kartu su užfiksuotais įrodymais dėl įvykdyto administracinio nusižengimo perduodamas Birštono savivaldybės administracijos Teisės ir civilinės metrikacijos skyriui tarpusavyje suderinta tvarka ir terminu, kuris turėtų būti ne ilgesnis kaip 20 (dvidešimt) darbo dienų.

39. Savivaldybės vykdomosios institucijos vardu administracinių nusižengimų bylas nagrinėja ir administracines nuobaudas už vietinės rinkliavos mokėjimo tvarkos pažeidimus skiria Birštono savivaldybės administracijos direktoriaus įgalioti specialistai.

40. Administracinių nusižengimų bylos nagrinėjamos ir administracinės nuobaudos už rinkliavos mokėjimo tvarkos pažeidimus skiriamos teisės aktų numatyta tvarka.

41. Atsižvelgiant į tai, kad nesumokėtų įmokų už nuobaudas administravimą vykdo Valstybinė mokesčių inspekcija prie Lietuvos Respublikos finansų ministerijos, Birštono savivaldybė delspinigių už nesumokėtas įmokas už mokėjimo tvarkos pažeidimus netaiko.

**X. BAIGIAMOSIOS NUOSTATOS**

42. Vietinės rinkliavos administravimo veiksmai, nereglamentuoti šiuose Nuostatuose, atliekami vadovaujantis Lietuvos Respublikos įstatymais bei kitais vietinės rinkliavos administravimo tvarką reglamentuojančiais teisės aktais.

43. Vietinės rinkliavos administravimą kontroliuoja vietos mokesčio administratorius, Valstybės kontrolė ir Savivaldybės kontrolierius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
|  |  |  |  |

Vietinės rinkliavos už transporto priemonių stovėjimą Birštono mieste nuostatų 1 priedas

**AUTOMOBILIŲ STOVĖJIMO VIETŲ SĄRAŠAS**

Birštono gatvių ir automobilių stovėjimo aikštelės, kuriuose nustatyti mokesčiai už automobilių stovėjimą mėlynojoje zonoje:

|  |  |  |  |
| --- | --- | --- | --- |
| Eil. Nr. | Pavadinimas | Vieta ir adresas | Papildoma informacija |
| MĖLYNOJI ZONA | | | |
| 1. | Kęstučio gatvės dešinioji pusė | Nuo Kęstučio g. 29 numerio iki 1 numerio | Gyventojams išduodami leidimai 1 transporto priemonei |
| 2. | S. Dariaus ir S. Girėno gatvės kairioji pusė | Nuo S. Dariaus ir S. Girėno g. 20 numerio iki sankryžos J. Basanavičiaus a. ir Druskupio g. | 1 val. nemokamai  Gyventojams išduodami leidimai 1 transporto priemonei |
| 3. | Druskupio gatvės kairioji pusė | Nuo Druskupio g. 3 numerio iki pėsčiųjų tako prie AB Birštono sanatorijos ,,Versmė“ | Gyventojams išduodami leidimai 1 transporto priemonei |
| 4. | Druskupio gatvės aikštelė | Prie Druskupio g. 6A esanti aikštelė | Gyventojams išduodami leidimai 1 transporto priemonei |
| 5. | Algirdo g. kairiojoje pusėje | Algirdo g. nuo 2A iki perėjos Algirdo gatvėje |  |
| 6. | Algirdo gatvė | Automobilių stovėjimo aikštelė prie ,,Eglės sanatorijos“, Birštone |  |
| 7. | Žvėrinčiaus g. automobilių stovėjimo aikštelė | Aikštelė, esanti prie Nemuno |  |
| 8. | ,,Baltosios vilos“ aikštelė | B. Sruogos g. 1 |  |
| 9. | Birštono sporto ir sveikatingo centro automobilių stovėjimo aikštelė | Kęstučio g. 14 |  |

Vietinės rinkliavos už transporto priemonių stovėjimą Birštono mieste nuostatų 2 priedas

**AUTOMOBILIŲ STOVĖJIMO VIETŲ SĄRAŠAS**

Birštono gatvių ir automobilių stovėjimo aikštelės, kuriuose nustatyti mokesčiai už automobilių stovėjimą geltonojoje zonoje:

|  |  |  |  |
| --- | --- | --- | --- |
| Eil. Nr. | Pavadinimas | Vieta ir adresas | Papildoma informacija |
|  | | | |
| 1. | B. Sruogos gatvės dešinioji pusė | B. Sruogos g. nuo 9 numerio iki Lakštingalų tako | Gyventojams išduodami leidimai 1 transporto priemonei |
| 2. | Žvėrinčiaus g. automobilių stovėjimo aikštelė | Žvėrinčiaus g. nuo 61 numerio iki Pušyno g. sankryžos | Gyventojams išduodami leidimai 1 transporto priemonei |

Vietinės rinkliavos už transporto priemonių stovėjimą Birštono mieste nuostatų 3 priedas

\_\_\_\_\_\_\_\_\_\_\_\_\_\_\_\_\_\_\_

*(Vardas ir pavardė)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Registruotos gyvenamosios vietos adresas, kontaktiniai duomenys)*

**Birštono savivaldybės administracijos direktoriui**

**GYVENTOJO PRAŠYMAS DĖL NEMOKAMO LEIDIMO IŠDAVIMO STATYTI JAM PRIKLAUSANČIĄ TRANSPORTO PRIEMONĘ MOKAMOSE VIETOSE**

20... m. ..................... mėn. ... d.

Birštonas

Prašau išduoti gyventojo leidimą, suteikiantį teisę statyti man priklausančią transporto

priemonę \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, valstybinis Nr. \_\_\_\_\_\_\_\_\_\_\_\_\_\_\_\_\_\_\_\_, mokamoje

*(markė ir modelis)*

stovėjimo vietoje, Birštono mieste.

PRIDEDAMA:

1. Asmens tapatybės dokumento kopija – … psl.

2. Transporto priemonės registracijos liudijimo kopija – … psl.

Vietinės rinkliavos už transporto priemonių stovėjimą Birštono mieste nuostatų 4 priedas

\_\_\_\_\_\_\_\_\_\_\_\_\_\_\_\_\_\_\_

*(Vardas ir pavardė)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Įstaiga, kontaktiniai duomenys)*

**Birštono savivaldybės administracijos direktoriui**

**KOMERCINIO LEIDIMO PRAŠYMAS DĖL MOKAMO LEIDIMO IŠDAVIMO STATYTI JURIDINIAM ASMENIUI PRIKLAUSANČIĄ TRANSPORTO PRIEMONĘ MOKAMOJE VIETOJE**

20... m. ..................... mėn. ... d.

Birštonas

Prašau išduoti komercinį leidimą, suteikiantį teisę statyti įstaigai priklausančią transporto

priemonę \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, valstybinis Nr. \_\_\_\_\_\_\_\_\_\_\_\_\_\_\_\_\_\_\_\_, mokamoje

*(markė ir modelis)*

stovėjimo vietoje gatvėje \_\_\_\_\_\_\_\_\_\_\_\_\_\_\_\_\_\_, Birštono mieste.

*(vieta)*

PRIDEDAMA:

1. Patalpos Nekilnojamojo turto registro išrašas (su duomenimis apie nuomos ar panaudos sutarties įregistravimą, jeigu prašymą pasirašė asmuo, valdantis patalpas nuomos ar panaudos teise) – … psl.

2. Transporto priemonės registracijos liudijimo kopija – … psl.